Մ.թ.ա. 356 թ. հուլիսի 26-ին Մակեդոնիայի մայրաքաղաք Պելայում թագուհի Օլիմպիան արքայազն և գահաժառանգ պարգևեց Ֆիլիպ Երկրորդ թագավորին: Ողջ արքունիքը ցնծում էր: Երջանիկ էր նաև թագավորը՝ Ֆիլիպը, որի անվան հետ էր կապված մակեդոնական փոքր, աննշան թագավորության հզորացումը: Իսկ նորածինը ծննդյան օրից զարմացրեց բոլորին. նրա աչքերի գույները տարբեր էին՝ շագանակագույն և երկնագույն:Ժամանակին քրմերը դա բախտավորության նշան են համարել, բայց Ալեքսանդրը վատառողջ երեխա էր: Նա պարանոցի հիվանդություն ուներ, ինչը հետագայում հաճախ էր զգացնել տալիս. աշխարհի տիրակալի վիզը գրեթե միշտ ծռված էր:Ալեքսանդր Մակեդոնացին թողել է հարուստ ժառանգություն։ Իր իշխանությունն ամրապնդելու համար հիմնել է մոտ 70 քաղաք–գաղութներ, որոնց մեծ մասը կրում էր «ալեքսանդրիա» անունը։ Նրա ռազմական ու տնտեսական նվաճումների շնորհիվ ստեղծվել է նոր տիպի համաշխարհային կայսրություն, որտեղ արևմտյան ու արևելյան քաղաքակրթությունները միաձուլվեցին հելլենիստական մշակույթի ներքո։ Չնայած նրա կայսրության կարճատև գոյատևմանը՝ Ալեքսանդր Մակեդոնացու ջանքերի շնորհիվ հելլենիստական մշակույթի տարածումը դարձավ անդառնալի, և այն հետագայում Եվրոպայի ու Առաջավոր Ասիայի քաղաքակրթությունների հիմքը հանդիսացավ։ Ալեքսանդր Մակեդոնացու ներդրումը համաշխարհային ռազմագիտության մեջ համարվում է անգերազանցելի և մինչ այժմ կիրառական նշանակություն ունի։Ալեքսանդրն իր մահկանացուն է կնքել Բաբելոնում մ.թ.ա. 323 թ.՝ անավարտ թողնելով ծրագրավորված արևմտյան ու հարավային ռազմարշավները։